L’àrea d’Igualtat presenta el II Festival Fem(me) Dansa
21 de febrer 2019

![](/media/y42a2pgq/060presentacion-fe-me-dansa_cuerpo.jpg)  
  

La delegació d'Igualtat de l'Ajuntament de Sagunt ha programat el II Festival Fem(em) Dansa. Esta segona edició del festival de dansa a Sagunt se celebrarà de l'1 al 10 de març i s'emmarca en la programació del 8 de Març. Les diferents actuacions programades, totes elles gratuïtes, s'han presentat este matí en una roda de premsa que s'ha celebrat en l'Àrea d’Igualtat al Port de Sagunt.

Els objectius del festival Fem(em) Dansa són: crear un marc on guanye força, importància i es done a conéixer l'art de la dansa; potenciar i visibilitzar les obres d'autoria femenina; oferir un lloc d'exposició d'obres de dansa a artistes locals i de la província de València; reivindicar l'espai artístic de les dones, i interrelacionar l'art de la dansa amb altres disciplines artístiques com el teatre, el disseny gràfic, la música, etcètera.

També es perseguix generar un espai de trobada entre diferents col·lectius artístics; ampliar l'oferta cultural de la ciutat de Sagunt i conformar un festival que puga tindre una continuïtat i anar creixent any rere any.

  
La regidora d'Igualtat, Maria Giménez, ha confessat que “**l'any passat vam començar esta marxa dins de la programació del 8 de Març i ens vam sorprendre perquè va tindre molt bon acolliment i ens hem apoderat per a realitzar el segon festival. La protagonista fonamental és la ballarina Ana** **Lola, la creadora i organitzadora d'este festival, és l'ànima, el cor i el motor. La idea d'esta segona edició és donar el missatge feminista reivindicatiu de dansa creada i ballada per dones**”.

  
L'organitzadora del festival, Ana Lola, ha explicat que “**la intenció és generar un espai per a dones creadores i intèrprets, ballarines en este cas. Des del festival també volem donar suport a les dones pròximes, de València i rodalies, i també emergents per a donar-los esta oportunitat de tindre un espai on mostrar els seus treballs artístics. Per a la programació s'han buscat propostes combatives que tinguen un missatge a contar**”.

  
El festival començarà el divendres 1 de març, després de l'exposició de cartells del 8 de Març i de la Tira de Dons, amb el col·lectiu Marialola que oferirà l'actuació _G__i__rl_ _Po__wer_ a les 20 hores. Es tracta d'un homenatge a les reivindicacions i manifestacions feministes de tots els temps, així com a les dones que hi participen.

  
La companyia Fil d’arena interpretarà _Café sol_ el dissabte 2 de març. L'actuació serà a les 18.45 hores en l'àgora del Casal Jove després de la projecció audiovisual _Tu sols,tu_. Amb una posada d'escena a l'estil cabaret, però transportada a l'actualitat, les intèrprets sorprendran de principi a fi els assistents, els quals acabaran participant en l'actuació.

  
El diumenge 3 de març, serà el torn del col·lectiu Unaovarias, amb l'actuació _Ha__bla coño habla_. Serà a les 19 hores a la Casa de Cultura del Port de Sagunt i té aforament limitat. Es tracta d'un teatre textual i gestual amb dansa i música en directe que reflexiona sobre la figura de la dona en la societat actual.

  
El dissabte 9 de març la Casa de la Cultura Capellà Pallarès de Sagunt acollirà un programa de peces breus que començarà a les 19 hores i que també té aforament limitat. La primera de les quals serà a càrrec del col·lectiu Las Begoñas amb _B__ite the apple_, actuació que reflexiona sobre la nova era, les formes de relacionar-se i comunicar-se. Seguidament, la companyia Dunatacà interpretarà _Vo__ces_ que, a través de la dansa contemporània, donarà veu a les persones oblidades de la tercera edat. Finalment, serà el torn de La Casa Amarilla amb l'actuació _El Despertar_, una peça autobiogràfica, íntima i personal que parla dels somnis. Els i les interessades a asistir-hi han de reservar l’entrada per a estos espectacles telefonant a l'Àrea d'Igualtat, en horari de matí, al número 96 265 58 89.

Per a finalitzar el festival, el diumenge 10 de març La Lola Boreal interpretarà _Mama_ i reflexionarà sobre alguns tabús sobre el cos femení i tot allò relacionat amb la paraula ‘mama’. L'obra serà a les 12 hores, en la plaça de la Concòrdia, després del cercle del silenci, organitzat per Morvedre Acull.​

*   [](http://www.facebook.com/sharer.php?u=https://aytosagunto.es/va/actualitat/l-area-d-igualtat-presenta-el-ii-festival-fem-me-dansa/ "Facebook")
*   [](http://twitter.com/share?url=https://aytosagunto.es/va/actualitat/l-area-d-igualtat-presenta-el-ii-festival-fem-me-dansa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-area-d-igualtat-presenta-el-ii-festival-fem-me-dansa/ "Linked In")
*   [](mailto:?body=https://aytosagunto.es/va/actualitat/l-area-d-igualtat-presenta-el-ii-festival-fem-me-dansa/)